Joachim Trier

**Joachim Trier** (født 1974) er en norsk filmregissør og manusforfatter. 

Trier har mottatt flere norske og internasjonale priser for sine filmer. Hans sjette spillefilm, *[[Affeksjonsverdi (film)|Affeksjonsverdi]]*, ble kortlistet til tre Oscar-kategorier i 2025. Affeksjonsverdi mottok en Oscar for beste internasjonale film. I 2021 hadde hans femte spillefilm, *[[Verdens verste menneske]]*, verdenspremiere da den deltok i hovedkonkurransen under Filmfestivalen i Cannes. Filmen fikk svært god mottagelse i Cannes, og både utenlandske og norske filmkritkere var svært begeistret etter visningen. Anmelderen i det toneangivende filmmagasinet *Variety* kalte den en «elegant, finkornet karakterstudie». Filmen har vunnet og blitt nominert til flere priser, blant annet ble den nominert til to priser foran Den 94. Oscar-utdelingen; beste originalmanus ved Trier og Eskil Vogt og beste beste internasjonale film. 

Trier har mottatt seks Amandapriser og fem Kanonpriser for regi og manus, og er en av de mestvinnende personene innen begge prisene. Han har også mottatt Filmkritikerprisen fire ganger og var den første norske mottaker av Nordisk råds filmpris.

Trier ble født i København til en dansk far og norsk mor, og har vokst opp og tilbragt mesteparten av sitt liv i Oslo. Trier har både dansk og norsk statsborgerskap, men representerer og identifiserer seg som kun norsk.

## Utdannelse
Joachim Trier er utdannet ved Den Europæiske Filmhøjskole i Ebeltoft og ved National Film and Television School i London.

## Kunstnerisk virke

### Kortfilmer
Triers filmkarriere startet med en rekke kortfilmer, blant dem *Pietá* (1999), *Still* (2001) og *Procter* (2002).

### Dokumentar
Han var medregissør på broren Emil Triers dokumentarfilm *Den andre Munch* (2018), som fulgte Karl Ove Knausgård gjennom arbeidet med å kuratere en utstilling for Munchmuseet. Dokumentarfilmen hadde sin internasjonale premiere på Lincoln Center i New York.

### Spillefilmer
Per 2026 har Trier regissert seks spillefilmer: *[[Reprise (film)|Reprise]]* (2006), *[[Oslo, 31. august|Oslo 31. august]]* (2011), *[[Louder Than Bombs (film)|Louder Than Bombs]]* (2015), *[[Thelma (film, 2017)|Thelma]]* (2017), *[[Verdens_verste_menneske|Verdens verste menneske]]* (2021) og *[[Affeksjonsverdi_(film)|Affeksjonsverdi]]* (2025). Trier har skrevet manuset til alle sine filmer sammen med Eskil Vogt.

*Louder Than Bombs* var Triers første engelskspråklige spillefilm, med blant andre Gabriel Byrne, Isabelle Huppert og Jesse Eisenberg i rollene.

*Verdens verste menneske* fra 2021 er Triers femte spillefilm, og utgjør sammen med *Reprise* og *Oslo 31. august* en tematisk trilogi der den norske hovedstaden har en hovedrolle.

I august 2024 startet opptakene til Triers neste spillefilm, *[[Affeksjonsverdi (film)|Affeksjonsverdi]]* med arbeidstittelen *Sentimental Value*, med Stellan Skarsgård, Renate Reinsve, Inga Ibsdotter Lilleaas og Elle Fanning i hovedrollene. Manuset til filmen er skrevet av Trier og Eskil Vogt. Filmen hadde premiere på Cannes-festivalen i mai 2025, til strålende mottagelse

### Priser og nominasjoner
For *Reprise*, *Oslo 31. august* og *Louder Than Bombs* ble Trier belønnet med Filmkritikerprisen og med Amandaprisen for beste regi, og for *Louder Than Bombs* mottok han og Vogt prisen i kategorien for beste manus. Hans debutfilm *Reprise* mottok dessuten Amandaprisen i klassen for beste kinofilm og beste manuskript (2007), samt priser under filmfestivaler i Toronto, Karlovy Vary, Istanbul, Rotterdam og Rouen. Filmen ble også lansert i USA av Miramax, og var Norges Oscarkandidat for beste utenlandske film i 2006.

Spillefilmen *Oslo 31. august* vant priser under filmfestivaler i Stockholm, Istanbul og Transilvania og var utvalgt til Un Certain Regard under Filmfestivalen i Cannes i 2011, og nominert for César-prisen for beste utenlandske film i 2013.

*Louder Than Bombs* deltok i hovedprogrammet under Filmfestivalen i Cannes i 2015 og ble nominert til Gullpalmen. Trier vant Nordisk råds filmpris for filmen i 2016, og ble med det første norske vinner av den prestisjetunge prisen.

Den eksistensielle thrilleren *Thelma* ble nominert til Amandaprisen og til Nordisk råds filmpris. Trier ble også nominert til Amandaprisen i klassene for beste regi og beste manus for filmen, sistnevnte sammen med Eskil Vogt.

*Verdens verste menneske* vant fem priser under Amandaprisen 2022, blant annet beste norske kinofilm, folkets Amanda og beste filmmanus ved Trier og Vogt.

*Affeksjonsverdi* ble tildelt *[[Grand Prix (Cannes filmfestival)|grand prix]]* i Cannes i 2025. Den mottok også en Oscar for beste utenlandske film i mars 2026, noe som gjør den historisk i norsk sammenheng.  

## Filmografi
* 1995: *Fatal Strategies* (kortfilm) – med Mads Ousdal i hovedrollen
* 1996: *Neglection* (kortfilm) 
* 1997: *The Transparency Of Evil* (kortfilm) 
* 1998: *Passport* (kortfilm) 
* 1999: *Pietá* (kortfilm) 
* 2001: *Still* (kortfilm) 
* 2002: *[[Procter]]* (kortfilm) 
* 2006: *[[Reprise (film)|Reprise]]* (spillefilm)
* 2011: *[[Oslo, 31. august]]* (spillefilm)
* 2015: *[[Louder Than Bombs (film)|Louder Than Bombs]]* (spillefilm)
* 2017: *[[Thelma (film, 2017)|Thelma]]* (spillefilm)
* 2021: *[[Verdens verste menneske]]* (spillefilm)
* 2025: *[[Affeksjonsverdi (film)|Affeksjonsverdi]]* (spillefilm)

## Musikkalbum
Trier har medvirket til produksjonen av flere musikkalbum:

*Bigbang: *[[Poetic Terrorism]]* (2005)
*Reprise: *[[Reprise (Soundtrack)|Reprise]]* (2006)
*Bigbang: *[[Something Special – The Best of Bigbang]]* (2007);
*Torgny Amdam: *[[Chameleon Days]]* (2010)

## Priser og nominasjoner

## Referanser


## Eksterne lenker
* 
*